b'\n_START_ARTICLE_\nMake Lievonen\n_START_PARAGRAPH_\nMarkku \xe2\x80\x9dMake\xe2\x80\x9d Lievonen (16. helmikuuta 1947 Lahti \xe2\x80\x93 14. joulukuuta 2016 Helsinki) oli suomalainen muusikko ja s\xc3\xa4velt\xc3\xa4j\xc3\xa4, joka tuli tunnetuksi 1960- ja 1970-luvulla basistina monista jazz- ja progressiivisen rockin kokoonpanoista. H\xc3\xa4n teki hyv\xc3\xa4t arvostelut saaneen sooloalbumin Make Lievonen (1977), jolta paljon radiosoittoa sai instrumentaalikappale \xe2\x80\x9dRain Dance\xe2\x80\x9d._NEWLINE_Lahdessa varttuneen Make Lievosen is\xc3\xa4 oli harmonikansoiton opettaja ja harmonikkojen korjaaja Aarre \xe2\x80\x9dAki\xe2\x80\x9d Lievonen ja kummiset\xc3\xa4 soittimen legenda Vili Vesterinen. Hanureiden lis\xc3\xa4ksi kotona oli my\xc3\xb6s piano, jota tapailemalla ja kidekoneella Voice of Americaa kuunnellen poika alkoi kiinnostua jazzista. Koulunk\xc3\xa4ynnin ja Lahden musiikkiopiston piano-opintojen ohella Make Lievonen alkoi keikkailla kontrabassonsa kanssa eri yhtyeiss\xc3\xa4._NEWLINE_1960-luvun puoliv\xc3\xa4liss\xc3\xa4 Lievonen vietti puolisen vuotta Olavi Virran kiertueyhtyeess\xc3\xa4 eri puolilla Suomea, sitten ravintolamuusikkona Suomen ja Saksan v\xc3\xa4lisell\xc3\xa4 laivalla kunnes p\xc3\xa4\xc3\xa4si opiskelemaan Sibelius-Akatemiaan. Kontrabasso-opintojen ohella Lievonen hankki Fender Jazz -bassokitaran ja perusti ensimm\xc3\xa4isen oman yhtyeens\xc3\xa4 Make Lievonen Quintet. Siin\xc3\xa4 soittivat Olli Ahvenlahti (piano), Hasse Walli (kitara), Pekka Untovuori (saksofonit) ja Reino Laine (rummut), ja kaikki s\xc3\xa4vellykset olivat basisti Lievosen. Sit\xc3\xa4 seurasivat Edward Vesalan Karelia ja siviilipalvelusvuoden j\xc3\xa4lkeen Dave Lindholmin Pen Lee & Co._NEWLINE_Vuonna 1977 Lievonen p\xc3\xa4\xc3\xa4si tekem\xc3\xa4\xc3\xa4n ainoaksi j\xc3\xa4\xc3\xa4nytt\xc3\xa4 sooloalbumiaan Love Recordsin upouudessa studiossa, elokuva\xc3\xa4\xc3\xa4nit\xc3\xb6ist\xc3\xa4 musiikin pariin siirtyneen Paul Jyr\xc3\xa4l\xc3\xa4n ja Suomen huippumuusikoiden kanssa. Sen avausraita \xe2\x80\x9dRain Dance\xe2\x80\x9d nousi Yleisradiossa paljon soitetuksi radiohitiksi, vaikka Lievonen olisi halunnut j\xc3\xa4tt\xc3\xa4\xc3\xa4 kappaleen pois albumilta.'